
A magyar lakosság elégedettsége az egészségügyi ellátásokkal kapcsolatban az Európai lakossági egészségfelmérés alapján

Kulcsszavak: betegelégedettség; epidemiológia; prevenció
Az egészségügyi ellátásokkal való elégedettség összefügg a betegségekből való felgyógyulással, képet ad az orvos-beteg kapcsolatról, valamint fontos iránymutató a minőségfejlesztési célok meghatározásában, programfejlesztésekben.
Vizsgálatunk során szerettük volna megismerni a hazai lakosság egészségügyi ellátásokkal való elégedettségét és annak változását az Európai lakossági egészségfelmérés 2009-es és 2019-es felméréseinek segítségével. A felmérésben a kórházi-, háziorvosi ellátással és a sürgősségi mentőszolgálat munkájával való elégedettséget felmérő kérdéseket vizsgáltuk meg. Az adatok leíró jellegű elemzése Khí-négyzet próbák segítségével történt, valamint az összefüggések vizsgálatát többváltozós és többszörös logisztikus regressziós modellek segítségével állapítottuk meg az R statisztikai programban.
A hazai lakosságra reprezentatívnak tekinthető 2009-es adatbázisban az adattisztítást követően 4514 fő, a 2019-es adatbázisban pedig 4830 fő adatai szerepeltek. A két adatbázis adatait összevont formában használtuk fel elemzésünk során. A kórházi ellátással való elégedettség kapcsán szignifikáns (p<0,001) különbség volt megfigyelhető a két év tekintetében (2009: 1956 fő, 49%; 2019: 1587 fő, 40%). A háziorvosi ellátással való elégedettség aránya 2009-ben 83% volt (3669 fő), mely 2019-re szignifikánsan (p=0,023) 81%-ra csökkent (3705 fő). A sürgősségi mentőszolgálat munkájával való elégedettség tekintetében az éveknél az idő előrehaladtával szignifikáns (p<0,001) különbség volt megfigyelhető, mely alapján 2009-ről 2019-re az elégedettségi szint emelkedése volt megfigyelhető (2009: 1485 fő, 63%; 2019: 1072 fő, 75%).
Eredményeink alapján látható, hogy a magyar lakosság a háziorvosi ellátással, valamint a sürgősségi mentőszolgálat munkájával a legelégedettebb, de emellett megfigyelhető az is, hogy a kórházi ellátással való elégedettség viszonylag alacsony volt. A kórházi egészségügyi szolgáltatások a szakellátás fő színtere, ezért kiemelkedő népegészségügyi feladat ezen ellátórendszerrel való elégedetlenség hátterében álló tényezők azonosítása a szolgáltatás minőségének javítása érdekében.



